**Ministru kabineta noteikumu projekta “Grozījumi Ministru kabineta 2012.gada 18.decembra noteikumos Nr.908 “Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2015.gada 26.maija sēdes protokola Nr.26 45.§ (turpmāk – MK sēdes protokollēmums Nr.26 45.§) 9.punkts.Pievienotās vērtības nodokļa likuma 50.panta astotā daļa (ar grozījumiem, kas izdarīti ar 2017.gada 20.aprīļa likumu un stāsies spēkā 2018.gada 1.janvārī).Likuma “Par akcīzes nodokli” 20.panta vienpadsmitā daļa (ar grozījumiem, kas izdarīti ar 2017.gada 9.marta likumu un stāsies spēkā 2018.gada 1.janvārī). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar MK sēdes protokollēmums Nr.26 45.§ 9.punktu (grozīts ar Ministru kabineta 2016.gada 10.maija sēdes protokollēmuma Nr.22 31.§ 2.punktu un Ministru kabineta 2017.gada 7.februāra sēdes protokollēmuma Nr.6 10.§) Finanšu ministrijai sadarbībā ar Aizsardzības ministriju uzdots sagatavot un līdz 2018.gada 1.janvārim iesniegt izskatīšanai Ministru kabinetā grozījumus Ministru kabineta 2012.gada 18.decembra noteikumos Nr.908 “Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm” (turpmāk – MK noteikumi Nr.908), lai nodrošinātu Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto Spēku Augstākās virspavēlniecības Transformācijas komandiera štāba nolīguma, ar kuru papildina Parīzes protokolu, (turpmāk – Parīzes protokola papildu nolīgums) 17.panta ceturtajā daļā minēto nodokļu atbrīvojuma piemērošanu.Lai varētu tieši piemērot Parīzes protokola papildu nolīguma 17.panta ceturtajā daļā minēto nodokļu atbrīvojumu preču piegādēm un pakalpojumiem, tika veikti atbilstoši grozījumi Pievienotās vērtības nodokļa likumā un likumā “Par akcīzes nodokli”.Ar Saeimā 2017.gada 20.aprīlī pieņemtajiem grozījumiem Pievienotās vērtības nodokļa likuma 50.panta astotajā daļā, papildinot to ar 4.punktu, ir noteikts deleģējums Ministru kabinetam noteikt kārtību, kādā piemērojama pievienotās vērtības nodokļa (turpmāk – PVN) 0 procentu likme tieši:1) preču piegādēm un pakalpojumiem, kas iekšzemē sniegti Latvijas Republikā atzīta Sabiedroto spēku štāba (turpmāk – Sabiedroto spēku štābs) locekļiem un viņu apgādājamiem, izņemot Latvijas Republikas pilsoņus vai pastāvīgus iedzīvotājus, Sabiedroto spēku štāba veikalā;2) degvielas piegādēm iekšzemē Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam. Ar Saeimā 2017.gada 9.martā pieņemtajiem grozījumiem likuma “Par akcīzes nodokli” 20.panta vienpadsmitajā daļā ir noteikts deleģējums Ministru kabinetam noteikt kārtību, kādā:1) piemēro akcīzes nodokļa atbrīvojumu:a) akcīzes precēm, kuras Latvijas Republikā tiek piegādātas Sabiedroto spēku štāba locekļiem un viņu apgādājamiem Sabiedroto spēku štāba veikalā saskaņā ar Parīzes protokola papildu nolīguma nosacījumiem un ierobežojumiem,b) naftas produktiem, kuri kā degviela (turpmāk – degviela) naftas produktu (degvielas) mazumtirdzniecības vietās Latvijas Republikā tiek piegādāti Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam saskaņā ar Draudzības, tirdzniecības un konsulāro tiesību līguma starp Latviju un Amerikas Savienotajām Valstīm XIX pantu (turpmāk – Latvijas - ASV līgums);2) nodokļu maksātājam atmaksā akcīzes nodokli par Latvijas Republikā iegādātām akcīzes precēm, par kurām akcīzes nodoklis ir jau samaksāts un kuras, piemērojot akcīzes nodokļa atbrīvojumu, tas ir piegādājis 1. punktā minētajiem subjektiem.Savukārt likuma “Par akcīzes nodokli” 20.panta pirmās daļas 9.punkts paredz, ka, ievērojot 20.panta otrās, trešās, piektās, sestās, septītās, astotās, devītās, desmitās un vienpadsmitās daļas nosacījumus, no akcīzes nodokļa ir atbrīvotas akcīzes preces, kas tiek piegādātas saskaņā ar Parīzes protokola papildu nolīgumu:a) Sabiedroto spēku štābam,b) Sabiedroto spēku štāba locekļiem un viņu apgādājamiem, ja šīs personas nav Latvijas pilsoņi vai pastāvīgie iedzīvotāji.Eiropas Savienības normatīvie akti neparedz nodokļu atbrīvojumu piemērošanu Štāba locekļiem un viņu apgādājamiem, kas ir uzņemošās dalībvalsts pilsoņi vai pastāvīgie iedzīvotāji, un Finanšu ministrijas rīcībā nav informācijas par citu dalībvalstu citādu pieeju attiecībā uz Parīzes protokola papildu nolīguma nodrošināšanu, tādējādi Eiropas Savienības normatīvajos aktos minētie akcīzes nodokļa un PVN atbrīvojumi nav piemērojami Sabiedroto spēku štāba locekļiem un viņu apgādājamiem, kas ir Latvijas pilsoņi vai pastāvīgie iedzīvotāji. Tādējādi, lai turpmāk nebūtu dažādi interpretējama pieeja attiecībā uz Parīzes protokola papildu nolīguma izpildes nodrošināšanu daļā par nodokļu atbrīvojumu piemērošanu Sabiedroto spēku štāba locekļiem un viņu apgādājamiem, Ministru kabinets š.g. 3.oktobrī, izskatot informatīvo ziņojumu “Par Ministru kabineta 2016.gada 4.oktobra sēdes protokollēmuma (prot. Nr.50 9.§) "Likumprojekts "Grozījumi likumā "Par akcīzes nodokli"" 6.punktā un (prot. Nr.50 10.§) "Likumprojekts "Grozījumi Pievienotās vērtības nodokļa likumā"" 6.punktā dotā uzdevuma izpildi” uzdeva Aizsardzības ministrijai līdz 2018.gada 1.decembrim veikt pārrunas ar Parīzes protokola papildu nolīguma slēdzējpusēm par grozījumu izstrādi minētajā nolīgumā, rosinot skaidri noteikt, ka nodokļu atbrīvojumus piemēro Sabiedroto spēku štāba locekļiem un viņu apgādājamiem, kas nav uzņemošās dalībvalsts (Latvijas) pilsoņi vai pastāvīgie iedzīvotāji (prot. Nr.49 55.§ 2.punkts).Noteikumu projekta mērķis ir:1) nodrošināt Pievienotās vērtības nodokļa likumā un likumā “Par akcīzes nodokli” paredzēto nodokļu (PVN un akcīzes nodokļa) atbrīvojuma piemērošanu saistībā ar Parīzes protokola papildu nolīguma 17.panta ceturto daļu, nosakot kārtību, kādā PVN 0 procentu likmi tieši un akcīzes nodokļa atbrīvojumu piemēro preču piegādēm un pakalpojumiem Sabiedroto spēkā štāba locekļiem un viņu apgādājamiem Sabiedroto spēku štāba veikalā;2) mazināt normatīvo aktu skaitu, kārtību, kādā piemērojama PVN 0 procentu likme tieši un akcīzes nodokļa atbrīvojums degvielas piegādei Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem, kas noteikta Ministru kabineta 1997.gada 18.februāra noteikumos Nr.73 “Kārtība, kādā Amerikas Savienoto Valstu vēstniecībai Latvijas Republikā atļauts iegādāties degvielu bez akcīzes nodokļa un pievienotās vērtības nodokļa” (turpmāk – MK noteikumi Nr.73), nosakot tajos pašos normatīvajos aktos, kuros ir noteikta PVN 0 procentu likmes un akcīzes nodokļa atbrīvojuma piemērošanas kārtība preču piegādēm un pakalpojumiem, kas sniegti diplomātiskajām un konsulārajām pārstāvniecībām. Parīzes protokola papildu nolīgums ir pieņemts un apstiprināts ar likumu ”Par Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto Spēku Augstākās virspavēlniecības Transformācijas komandiera štāba nolīgumu, ar kuru papildina Parīzes protokolu”, kas Saeimā tika pieņemts 2016.gada 10.novembrī. Parīzes protokola papildu nolīgumā paredzēto saistību izpildi koordinē Aizsardzības ministrija.Parīzes protokola papildu nolīguma 17.panta ceturtajā daļā un minētā nolīguma pielikuma 2.punktā ir noteikta nodokļu atbrīvojumu piemērošana Sabiedroto spēku štāba locekļiem un viņu apgādājamiem. Parīzes protokola papildu nolīguma 17.panta ceturtā daļa ir pārņemta ar grozījumiem Pievienotās vērtības nodokļa likumā, kas Saeimā pieņemti 2017.gada 20.aprīlī, un grozījumiem likumā “Par akcīzes nodokli”, kas Saeimā pieņemti 2017.gada 9.martā. Savukārt ar noteikumu projektu tiek noteikta kārtība, kādā PVN 0 procentu likmi tieši un akcīzes nodokļa atbrīvojumu piemēro preču piegādēm un pakalpojumiem Sabiedroto spēkā štāba locekļiem un viņu apgādājamiem Sabiedroto spēku štāba veikalā.Ņemot vērā Parīzes protokola papildu nolīguma 17.panta ceturtās daļas “a”, “b”, “d” un “e” punktu, Sabiedroto spēku štāba veikals ir pieejams tikai Sabiedroto spēku štāba locekļiem un viņu apgādājamiem, proti, tikai personām, kurām ir tiesības iegādāties preces un saņemt pakalpojumus Sabiedroto spēku štāba veikalā ar PVN 0 procentu likmi tieši un akcīzes nodokļa atbrīvojumu. Ņemot vērā minēto, izriet, ka Sabiedroto spēku štābs vai komersants (nodokļu maksātājs) nodrošina, ka Sabiedroto spēku štāba veikalā tiek piegādātas preces un sniegti pakalpojumi tikai personām, kurām ir tiesības iegādāties preces un saņemt pakalpojumus ar PVN 0 procentu likmi tieši un akcīzes nodokļa atbrīvojumu. Ja Sabiedroto spēku štāba veikala darbību nodrošinās komersants jeb nodokļu maksātājs, ir nepieciešams Sabiedroto spēku štābam noslēgt attiecīgu līgumu ar konkrēto nodokļu maksātāju. Nodokļu maksātājam ir jānodrošina, ka Sabiedroto spēku štāba veikalā preču un pakalpojumu piegāde Sabiedroto spēku štāba locekļiem un viņu apgādājamiem ir ar PVN 0 procentu likmi tieši un akcīzes nodokļa atbrīvojumu. Taču nodokļu maksātājam nav tāds statuss kā Sabiedroto spēku štābam, lai varētu pieprasīt Valsts ieņēmumu dienestam atmaksāt samaksāto akcīzes nodokli par akcīzes precēm, kas piegādātas Sabiedroto spēku štāba locekļiem un viņu apgaidāmajiem Sabiedroto spēku štāba veikalā. Saskaņā ar Saeimā 2017.gada 9.martā pieņemtajiem grozījumiem likuma “Par akcīzes nodokli” 20.panta vienpadsmitās daļas 2.punktā Ministru kabinetam ir dots deleģējums noteikt kārtību, kādā nodokļu maksātājam atmaksā akcīzes nodokli iepriekš minētajā gadījumā. Ņemot vērā to, ka Sabiedroto spēku štābs izstrādā iekšējos noteikumus attiecībā uz kārtību, kādā tiek veikta preču piegāde un pakalpojumu sniegšana Sabiedroto spēka štāba veikalā (Parīzes protokola papildu nolīguma pielikuma 5.punkts), nodokļu maksātājs nodrošina Sabiedroto spēku štāba veikalā veikto preču piegāžu un sniegto pakalpojumu administrēšanu atbilstoši minētajiem iekšējiem noteikumiem. Vienlaikus tam nodokļu maksātājam ir jānodrošina, ka ir iegūstama informācija par PVN 0 procentu likmes tieši un akcīzes nodokļa atbrīvojuma piemērošanas pamatojumu, piegādājot preces un sniedzot pakalpojumus Sabiedroto spēku štāba personāla locekļiem un viņu apgādājamiem Sabiedroto spēku štāba veikalā. Nodokļu maksātāja, kas nodrošinās Sabiedroto spēku štāba veikala darbu, rīcībā ir jābūt šādai informācijai: Sabiedroto spēku štāba personāla locekļa vai viņa apgādājamā vārdam, uzvārdam un identifikācijas kartes numuram, kā arī jānodrošina atsevišķa uzskaite par akcīzes precēm, kas, piemērojot akcīzes nodokļa atbrīvojumu, ir piegādātas minētajām personām. Saskaņā ar Parīzes protokola papildu nolīguma 17.panta 11.daļu Sabiedroto spēku štābs iesniedz Latvijas Republikas atbildīgajai iestādei sarakstu ar personām, kurām piešķirtas tiesības saskaņā ar šo papildu nolīgumu. Tā kā Aizsardzības ministrija ir tā iestāde, kas koordinē Parīzes protokola papildu nolīgumā paredzēto saistību izpildi, tad Valsts ieņēmumu dienests, nepieciešamības gadījumā, lai veiktu PVN 0 procentu likmes tieši un akcīzes nodokļa atbrīvojuma piemērošanas Sabiedroto spēku štāba veikalā pamatojuma izvērtējumu, ir tiesīgs pieprasīt no Aizsardzības ministrijas informāciju par personām, kurām ir tiesības iegādāties preces un saņemt pakalpojumus Sabiedroto spēku štāba veikalā ar PVN 0 procentu likmi tieši un akcīzes nodokļa atbrīvojumu.Sabiedroto spēku štāba personāla locekļi un viņu apgādājamie saskaņā ar Parīzes protokola papildu nolīguma pielikumā iekļautajiem ierobežojumiem var iegādāties preces un saņemt pakalpojumus ar PVN 0 procentu likmi un akcīzes nodokļa atbrīvojumu ārpus Sabiedroto spēku štāba veikala telpām. Šādu preču iegādes un pakalpojumu saņemšanas gadījumā PVN 0 procentu likme netieši un akcīzes nodokļa atbrīvojums piemērojams saskaņā ar MK noteikumu Nr.908 II nodaļā noteikto kārtību. Tādējādi ir nepieciešams papildināt MK noteikumus Nr.908 ar normu, kas nosaka, ka starptautisko organizāciju – Latvijas Republikā atzīto Sabiedroto spēku štābu – darbinieki ir Sabiedroto spēku štāba personāla locekļi un viņu apgādājamie (izņemot Latvijas Republikas pilsoņus vai pastāvīgos iedzīvotājus), kas kā tādi ir noteikti saskaņā ar Parīzes protokola papildu nolīgumu.Šobrīd ir spēkā MK noteikumi Nr.73, kas nosaka specifisku kārtību, kādā Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem, atļauts iegādāties degvielu bez akcīzes nodokļa un PVN saskaņā ar Latvijas – ASV līgumu. MK noteikumi Nr.73 izdoti saskaņā ar likuma “Par Latvijas Republikas starptautiskajiem līgumiem” 12.pantu. Jau šobrīd, ja Amerikas Savienoto Valstu vēstniecība Latvijas Republikā vai tās diplomātiskie un konsulārie aģenti iekšzemē iegādājas degvielu no cita degvielas piegādātāja, nevis no tā, kas ir norādīts Ārlietu ministrijas Valsts protokola izsniegtajā izziņā (skat. MK noteikumu Nr.73 6.punktu un noteikumu projekta 1.9.apakšpunktu attiecībā uz priekšlikumu MK noteikumu Nr.908 84.5 punktam), samaksātais PVN un akcīzes nodoklis minētajām personām tiek atmaksāts MK noteikumu Nr.908 II nodaļā noteiktajā kārtībā. Tādēļ ir lietderīgi kārtību, kādā piemērojama PVN 0 procentu likme tieši un akcīzes nodokļa atbrīvojums degvielas piegādei Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam, noteikt MK noteikumos Nr.908, kuros ir noteikta PVN 0 procentu likmes un akcīzes nodokļa atbrīvojuma piemērošanas kārtība preču piegādēm un pakalpojumiem, kas sniegti diplomātiskajām un konsulārajām pārstāvniecībām. Tādējādi saskaņā ar Saeimā 2017.gada 9.martā pieņemtajiem grozījumiem likumā “Par akcīzes nodokli” (likuma 20.panta vienpadsmitās daļas 1.punkta “b” apakšpunkts un 2.punkts) un Saeimā 2017.gada 20.aprīlī pieņemtajiem grozījumiem Pievienotās vērtības nodokļa likumā (likuma 50.panta astotās daļas 4.punkta “b” apakšpunkts) ir noteikts deleģējums Ministru kabinetam noteikt minēto kārtību.Noteikumu projekts pēc būtības paredz saglabāt šobrīd MK noteikumos Nr.73 noteikto kārtību, kādā piemērojama PVN 0 procentu likme tieši un akcīzes nodokļa atbrīvojums degvielas piegādēm par degvielu, kas iekšzemē piegādāta Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam. Lai pierādītu PVN 0 procentu likmes tieši un akcīzes nodokļa atbrīvojuma piemērošanu, nodokļu maksātājam ir jānodrošina informācijas uzkrāšana par personām, kurām tiek piegādātas preces un sniegti pakalpojumi.Nodokļu maksātāja, kas piegādā degvielu Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem, rīcībā ir jābūt šādai informācijai, lai pierādītu PVN 0 procentu likmes tieši un akcīzes nodokļa atbrīvojuma piemērošanu: Ārlietu ministrijas Valsts protokola Amerikas Savienoto Valstu vēstniecībai Latvijas Republikā piešķirtajam reģistrācijas numuram, personas vārdam un uzvārdam un tai Ārlietu ministrijas Valsts protokolā piešķirtajam identifikācijas kartes numuram, kā arī transportlīdzekļa, kurš reģistrēts Latvijas Republikā uz minētās personas vārda un kurā tiks iepildīta degviela, reģistrācijas numuram (diplomātiskajai numura zīmei). Minēto informāciju nodokļu maksātājs norāda kā papildu informāciju PVN rēķinā. Savukārt, lai pierādītu akcīzes nodokļa atbrīvojuma piemērošanu, nodokļu maksātājam turpmāk papildus būs jānodrošina atsevišķa uzskaite par datumu, kad degviela tika piegādāta, degvielas veidu, daudzumu un degvielas cenu ar un bez akcīzes nodokļa.Noteikumu projektā tiek saglabāta šobrīd MK noteikumos Nr.73 3.punktā noteiktais nosacījums, ka Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem degvielas mazumtirdzniecības vietās norēķinos par iegādāto degvielu, kurai piemēro PVN 0 procentu likmi tieši un akcīzes nodokļa atbrīvojumu, izmanto bezskaidras naudas norēķinu. Minēto normu ir nepieciešams saglabāt, jo tas atvieglo uzskaiti, nodrošina nodokļu atbrīvojumu piemērošanas izsekojamību. Lai nodokļu maksātājam, kas piegādā degvielu Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam, iesniedzot iesniegumu akcīzes nodokļa atmaksāšanai nebūtu jāiesniedz arī Ārlietu ministrijas Valsts protokola izsniegtā izziņas kopija (MK noteikumu Nr.73. 9.3.apakšpunkts), ar noteikumu projektu paredzēts, ka Ārlietu ministrijas Valsts protokols, izsniedzot izziņu nodokļu maksātājam, izziņas kopiju nosūtīs arī Valsts ieņēmumu dienestam (noteikumu projekta 1.9.apakšpunktā ietvertais MK noteikumu Nr.908 84.5punkts).Atbilstoši šobrīd spēkā esošajam MK noteikumu Nr.73 4.punktam Amerikas Savienoto Valstu vēstniecība Latvijas Republikā iesniedz Vienotajam valsts protokolam (Ārlietu ministrijas Valsts protokolam) arī uzņēmumu (uzņēmējsabiedrību) un attiecīgo degvielas uzpildes staciju sarakstu, kur Amerikas Savienoto Valstu vēstniecība vai tās diplomātiskie un konsulārie aģenti varētu iegādāties degvielu bez akcīzes nodokļa un PVN. Izvērtējot šo normu, tika secināts, ka nav lietderīgi paredzēt iesniegt konkrētu degvielas mazumtirdzniecības vietu uzskaitījumu, jo bieži vien tas iepriekš nav paredzams un rada papildu ierobežojumus un neērtības Amerikas Savienoto Valstu vēstniecībai un tās diplomātiskajiem un konsulārajiem aģentiem. Ar noteikumu projektu ir paredzēts, ka Amerikas Savienoto Valstu vēstniecība Latvijas Republikā iesniedz Ārlietu ministrijas Valsts protokolam informāciju tikai par nodokļu maksātāju, kura degvielas mazumtirdzniecības vietās Amerikas Savienoto Valstu vēstniecība vai tās diplomātiskie un konsulārie aģenti varēs iegādāties degvielu, piemērojot PVN 0 procentu likmi un akcīzes nodokļa atbrīvojumu. Līdz ar to Ārlietu ministrijas Valsts protokola izsniegtajā izziņā būtu norādāms tikai konkrētais nodokļu maksātājs, paredzot, ka nodokļu atbrīvojumu degvielas piegādēm šis nodokļu maksātājs var piemērot visās degvielas mazumtirdzniecības vietās, kas tam pieder vai ko tas pārvalda, ievērojot MK noteikumos Nr.908 noteikto kārtību un veicot attiecīgu piegādāto akcīzes preču (degvielas) uzskaiti.Šobrīd MK noteikumu Nr.73 11.3. apakšpunkts paredz, ka Valsts ieņēmumu dienests ir tiesīgs neatmaksāt akcīzes nodokli un nepiemērot PVN 0 procentu likmi nodokļu maksātājam, ja tam ir nodokļu vai obligāto maksājumu parādi valsts budžetā. Minēto normu nav nepieciešams iestrādāt MK noteikumos Nr.908, jo šāds pienākums Valsts ieņēmumu dienestam ir jau noteikts ar likuma “Par nodokļiem un nodevām” 28.panta trešo daļu.Stājoties spēkā noteikumu projektā ietvertajām normām par PVN 0 procentu likmes un akcīzes nodokļa atbrīvojuma piemērošanu degvielas piegādēm par degvielu, kas iekšzemē piegādāta Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem, ir jāatzīst par spēku zaudējušiem MK noteikumus Nr.73.Saskaņā ar Saeimā 2017.gada 9.martā pieņemtajiem grozījumiem likumā “Par akcīzes nodokli” tiek mainīts akcīzes nodokļa piemērošanas princips par dabasgāzi pēc enerģijas daudzuma (siltumspējas), likmi nosakot par vienu megavatstundu (MWh), nevis par 1000 kubikmetriem (m3), Līdz ar to atbilstoši ir jāprecizē MK noteikumos Nr.908 izmantotā formula dabasgāzes daudzuma, kas norādīts kilogramos, pārrēķinam megavatstundās (MWh).Nepieciešams precizēt MK noteikumu Nr.908 31.1.apakšpunktu. Alkoholisko dzērienu, tabakas izstrādājumu un elektroniskajās cigaretēs izmantojamajiem šķidrumiem iegādes limits ir noteikts gadam, savukārt degvielas iegādei – mēnesim. Izvērtējot MK noteikumu Nr.908 31.1.apakšpunktu, tika secināts, ka nav nepieciešams informēt Ārlietu ministrijas Valsts protokolu par atmaksātajiem degvielas daudzumiem, jo degvielas iegādes limits ir noteikts mēnesim un līdz ar to nav lietderīgi veikt degvielas uzskaiti.MK noteikumu Nr.908 35.punkts paredz, ka iesnieguma iesniedzējam, kas pieprasa nodokļu (PVN, akcīzes nodokļa) atmaksu, ir nepieciešams saņemt atpakaļ iesniegtā attaisnojuma dokumenta oriģinālu, Valsts ieņēmumu dienests pēc iesnieguma iesniedzēja pieprasījuma nosūta tam attaisnojuma dokumenta oriģinālu, atstājot glabāšanā Valsts ieņēmumu dienestā apliecinātu dokumenta kopiju. Ņemot vērā to, ka bieži iesnieguma iesniedzējiem uzreiz pēc iesnieguma iesniegšanas ir nepieciešams saņemt atpakaļ iesniegtā attaisnojuma dokumenta oriģinālu, ir nepieciešams paredzēt, ka iesnieguma iesniedzējs, iesniedzot iesniegumu, iesniedz attaisnojuma dokumenta kopiju. Šajā gadījumā kopiju iesniegšana ir iesnieguma iesniedzēja interesēs, jo tādējādi tiek paātrināts process, kādā iesnieguma iesniedzējs saņem dokumenta oriģinālu atpakaļ, jo Valsts ieņēmumu dienests netērē laiku to kopēšanai. Pie tam tā nav obligāta prasība, ka par visām ceturkšņa laikā iegādātajām precēm ir jāprasa dokumentu oriģināli Valsts ieņēmumu dienestam atpakaļ, dokumentu oriģināli būtu jāprasa tikai par precēm, kas ir saplīsušas un iestājies garantijas fakts. Tas nenoslogotu iesnieguma iesniedzēju ar dokumentu pieprasīšanu, kopiju izgatavošanu un Valsts ieņēmumu dienestu ar attaisnojuma dokumenta oriģinālu nosūtīšanu iesnieguma iesniedzējam. Tātad jaunā normas redakcija mazinātu arī iesnieguma iesniedzēju vēlmi bez pamatotas vajadzības pieprasīt visus dokumentus atpakaļ.”Nepieciešams redakcionāli precizēt MK noteikumu Nr.908 49.punktu, lai būtu saprotams, ka pievienotās vērtības nodokļa atmaksu atsaka par Latvijas Republikā iegādātajām akcīzes precēm, par kurām nav paredzēta akcīzes nodokļa atmaksa saskaņā ar likumu “Par akcīzes nodokli”.Noteikumu projekts paredz:1) papildināt noteikumu norādi, uz kāda likuma pamata noteikumi sagatavoti ar atsauci uz likuma “Par akcīzes nodokli” 20.panta vienpadsmito daļu, kurā ir noteikts deleģējums Ministru kabinetam noteikt kārtību;2) papildināt MK noteikumu Nr.908 1.punktu, ar kārtību, kādā:a) piemērojama PVN 0 procentu likme tieši un akcīzes nodokļa atbrīvojums:- preču piegādēm un pakalpojumiem, kas iekšzemē sniegti Sabiedroto spēku štāba personāla locekļiem un viņu apgādājamiem Sabiedroto spēku štāba veikalā;- degvielas piegādēm par degvielu, kas iekšzemē piegādāta Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam;b) nodokļu maksātājam atmaksā akcīzes nodokli par akcīzes precēm, kuras tas ir piegādājis “a” apakšpunktā minētajām personām; 3) papildināt MK noteikumus Nr.908 ar 6.2 un 6.3 punktu, kas nosaka, kuras MK noteikumu Nr.908 daļas ir saistošas attiecībā uz PVN 0 procentu likmi tieši un akcīzes nodokļa atbrīvojuma piemērošanu un akcīzes nodokļa atmaksāšanu nodokļu maksātājam, kas piegādā akcīzes preces, par kurām akcīzes nodoklis ir samaksāts Latvijas Republikā;4) papildināt MK noteikumus Nr.908 ar normu, kas nosaka, ka starptautisko organizāciju – Latvijas Republikā atzīto Sabiedroto spēku štābu – darbinieki ir Sabiedroto spēku štāba personāla locekļi un viņu apgādājamie (izņemot Latvijas Republikas pilsoņus vai pastāvīgus iedzīvotājus), kas kā tādi ir noteikti saskaņā ar Parīzes protokola papildu nolīgumu;5) papildināt MK noteikumus Nr.908 ar jaunu VI1 nodaļu, kurā noteikta kārtība, kādā piemēro PVN 0 procentu likmi tieši un akcīzes nodokļa atbrīvojumu:a) preču piegādēm un pakalpojumiem, kas iekšzemē sniegti Sabiedroto spēku štāba personāla locekļiem un viņu apgādājamiem Sabiedroto spēku štāba veikalā;b) degvielas piegādēm par degvielu, kas degvielas mazumtirdzniecības vietās iekšzemē piegādāta Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam; 6) papildināt MK noteikumus Nr.908 ar jaunu VI2 nodaļu, kurā noteikta kārtība, kādā nodokļu maksātājs iesniedz iesniegumu par akcīzes nodokļa atmaksāšanu par precēm, kuras piegādātas Sabiedroto spēku štāba personāla locekļiem un viņu apgādājamiem Sabiedroto spēku štāba veikalā un par degvielu, kas degviela mazumtirdzniecības vietās iekšzemē piegādāta Amerikas Savienotās Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam;7)  ka ar noteikumu projekta spēkā stāšanos spēku zaudē MK noteikumi Nr.73;8) precizēta MK noteikumos Nr.908 izmantotā formula dabasgāzes daudzuma, kas norādīts kilogramos, pārrēķinam megavatstundās (MWh); 9) precizēt MK noteikumu Nr.908 31.1.apakšpunktu, izslēdzot no tā prasību sniegt informāciju par degvielas daudzumiem, par kuriem atmaksāts akcīzes nodoklis;10) papildināt MK noteikumu Nr.908 35.punktu, nosakot, ja iesnieguma iesniedzējam ir nepieciešams saņemt atpakaļ iesniegto attaisnojuma dokumenta oriģinālu, tad iesnieguma iesniedzējs Valsts ieņēmumu dienestā papildus iesniedz attaisnojuma dokumenta kopiju, izsakot minēto punktu jaunā redakcijā;11) redakcionāli precizēts MK noteikumu Nr.908 49.punkts, izsakot to jaunā redakcijā.Noteikumu projekta sākotnējās ietekmes novērtējuma ziņojuma (anotācijas) pielikumā ir norādīta shēma, kādā piemēro PVN 0 procentu likmi tieši un akcīze nodokļa atbrīvojumu, kas ietverta noteikumu projektā.Ņemot vērā Pievienotās vērtības nodokļa likumā un likumā “Par akcīzes nodokli” noteikto, paredzēts, ka noteikumu projektā ietvertās normas stājas spēkā 2018.gada 1.janvārī. |
| 3. | Projekta izstrādē iesaistītās institūcijas | Finanšu ministrija, Aizsardzības ministrija, Ārlietu ministrija, Valsts ieņēmumu dienests. |
| 4. | Cita informācija | MK noteikumos Nr.908 lietotie termini “Sabiedroto spēku štāba personāla loceklis” un “Sabiedroto spēka štāba personāla locekļa apgādājamais” ir personas, kas kā tādas ir noteiktas saskaņā ar Parīzes protokola papildu nolīgumu. Savukārt ar Sabiedroto spēku štāba veikalu ir saprotama Sabiedroto spēku štāba ēdnīca saskaņā ar Parīzes protokola papildu nolīguma 17.panta ceturtās daļas “b” punkta “1” apakšpunktā minēto definīciju. Ņemot vērā to, ka vārds “ēdnīca” neizsaka konkrētās Sabiedroto spēku štāba telpas būtību, saprotamības labad MK noteikumos Nr.908 tiks lietots “Sabiedroto spēku štāba veikals”.Ar vārdu “piegāde” attiecīgajā locījumā saprot arī akcīzes preču realizāciju, piemērojot akcīzes nodokļa atbrīvojumu. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums skar:1. Sabiedroto spēku štāba personāla locekļus un viņu apgādājamos;
2. Sabiedroto spēku štābu;
3. reģistrētu PVN maksātāju, kas nodrošinās Sabiedroto spēka štāba veikala darbu;
4. Amerikas Savienoto Valstu vēstniecību Latvijas Republikā un tās diplomātiskos un konsulāros aģentus;
5. reģistrētu PVN maksātāju, kas degvielas uzpildes stacijās iekšzemē piegādās degvielu Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam saskaņā ar noteikto kārtību;
6. Ārlietu ministriju, Aizsardzības ministriju un Valsts ieņēmumu dienestu.
 |
| 2. | Tiesiskā regulējuma ietekme uz tautsaimniecību un administratīvo slogu | Kārtību, kādā PVN 0 procentu likme tieši un akcīzes nodokļa atbrīvojums piemērojams degvielas piegādēm par degvielu, kas degvielas uzpildes stacijās iekšzemē piegādāta Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam, ir izstrādāta atbilstoši šobrīd spēkā esošai kārtībai, kādā Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam tiek piegādāta degviela ar PVN 0 procentu likmi un akcīzes nodokļa atbrīvojumu (MK noteikumi Nr.73). Tādējādi netiek radīta jauna kārtība un nosacījumi. Savukārt kārtība, kādā PVN 0 procentu likme tieši un akcīzes nodokļa atbrīvojums piemērojams Sabiedroto spēku štāba personāla locekļiem un viņu apgādājamiem Sabiedroto spēku štāba veikalā, ir noteikta līdzīgā kā degvielas piegādēm par degvielu, kas iekšzemē piegādāta Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam. |
| 3. | Administratīvo izmaksu monetārs novērtējums | Valsts ieņēmumu dienesta administratīvās izmaksas viena Sabiedroto spēku štāba personāla locekļa un viņa apgādājamā iesnieguma PVN un akcīzes nodokļa atmaksāšanai par precēm un pakalpojumiem izvērtēšanai vidēji ir 97 EUR. Savukārt, izvērtējot noteikumu projektā paredzētās izmaiņas, kopējais aptuvenais vērtējums grozījumu īstenošanai Valsts ieņēmumu dienesta informācijas sistēmās ir 41 667 EUR, tajā skaitā 12 342 Elektroniskās deklarēšanas sistēmā, izstrādājot strukturētu veidlapu. Līdzekļi tiks nodrošināti Valsts ieņēmumu dienestam piešķirtā budžeta ietvaros. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Ar noteikumu projektu tiek nodrošināta Parīzes protokola papildu nolīguma 17.panta ceturtās daļas un pielikuma 2.punkta un Draudzības, tirdzniecības un konsulāro tiesību līguma starp Latviju un Amerikas Savienotajām Valstīm XIX panta izpilde Latvijas Republikā. |
| 3. | Cita informācija | Nav |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Projekts šo jomu neskar. |
| A | B | C | D |
|  |  |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Nav attiecināms |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | Nav attiecināms |
| Cita informācija | Nav |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto spēku Augstākās virspavēlniecības Transformācijas komandiera štāba nolīgums, ar kuru papildina Parīzes protokolu. |
| A | B | C |
| 17.panta ceturtās daļas “b” punkta 1. apakšpunkts.Paredzēt kārtību, kādā akcīzes nodokļa atbrīvojums piemērojams akcīzes preču piegādēm, kas Latvijas Republikas teritorijā sniegti Latvijas Republikā reģistrēta Sabiedroto spēku štāba locekļiem un viņu apgādājamiem Sabiedroto spēku štāba veikalā saskaņā ar Parīzes protokola papildu nolīguma nosacījumiem un ierobežojumiem. | Noteikumu projekta 1.3.apakšpunktā ietvertais 1.6.1. un 1.7.1.apakšpunkts, noteikumu projekta 1.4.apakšpunktā ietvertā 6.21.apakšpunkts, noteikumu projekta 1.9.apakšpunktā ietvertā VI1 nodaļa.  | Saistības tiek izpildītas pilnībā attiecībā uz Sabiedroto spēku štāba locekļiem un viņu apgādājamiem, kas nav Latvijas pilsoņi vai pastāvīgie iedzīvotāji.  |
| Pielikuma 2.punkts2. Normētos priekšmetus Sabiedroto spēku štāba locekļi vai viņu apgādājamie Sabiedroto spēku štāba veikalā var iegādāties tādos daudzumos, par kādiem ir vienojušies Sabiedroto spēku štābs un Latvijas Republikas Aizsardzības ministrija. | Noteikumu projekta 1.3.apakšpunktā ietvertais 1.6.1. un 1.7.1.apakšpunkts, noteikumu projekta 1.4.apakšpunktā ietvertā 6.21.apakšpunkts | Saistības tiek izpildītas pilnībā. |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Draudzības, tirdzniecības un konsulāro tiesību līgums starp Latviju un Amerikas Savienotām Valstīm |
| A | B | C |
| XIX pants.Konsulārie ierēdņi, ieskaitot arī konsulāta darbiniekus, iecēlējas valsts pilsoņi, kā arī citi, kas nodarbojas ar privātu darbu peļņas nolūkā tai valstī, kurā tie izpilda savus pienākumus, atsvabināmi no visādiem nacionāliem, valsts, štatu un municipāliem, personīgiem vai mantas nodokļiem, izņemot tādus nodokļus, ko ņem par nekustamu īpašumu vai tāda valdīšanu, vai arī par ienākuma iegūšanu no ikviena īpašuma, kas atrastos vai piederētu pie tās valsts teritorijām, kur viņi izpilda savas funkcijas. Visi konsulārie ierēdņi un darbinieki, iecēlējas valsts pilsoņi, atsvabināti no nodokļu maksāšanas par viņu konsulārā dienestā saņemamām kompensācijām, kā mēneša algas, atlīdzības vai dienas algas.Katras augstās līgumslēdzējas puses teritorijās esošās zemes vai ēkas, kuru īpašnieks pēc likuma vai pēc ekvitātes ir otra līgumslēdzēja puse un kuras šis īpašnieks lieto vienīgi valsts vajadzībām, ir atsvabinātas no visām nacionālām, štatu, provinču un municipālām nodevām, izņemot nodevas, ko ņem par pakalpojumiem vai vietējām sabiedriskām labierīcībām, no kā šīm ēkām nāk labums. | Noteikumu projekta 1.3.apakšpunktā ietvertais 1.6.2. un 1.7.2.apakšpunkts, noteikumu projekta 1.4.apakšpunktā ietvertā 6.22.apakšpunkts, noteikumu projekta 1.9.apakšpunktā ietvertā VI1 nodaļa.  | Saistības tiek izpildītas pilnībā attiecībā uz PVN 0 procentu likmes tieši un akcīzes nodokļa atbrīvojuma piemērošanu degvielas piegādēm Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam degvielas mazumtirdzniecības vietās Latvijas Republikā.  |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta, izstrādājot un Saeimā 2017.gada 9.martā pieņemot grozījumus likuma “Par akcīzes nodokli” 20.pantā par akcīzes nodokļa atbrīvojumu piemērošanu un Saeimā 2017.gada 20.aprīlī pieņemot grozījumus Pievienotās vērtības nodokļa likuma 50.pantā par PVN 0 procentu likmes piemērošanu preču piegādēm un pakalpojumiem Sabiedroto spēku štāba locekļiem un viņu apgādājamiem Sabiedroto spēku štāba veikalā un degvielas piegādei Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam.Noteikumu projektā pēc būtības tiek saglabāta šobrīd MK noteikumos Nr.73 noteiktā spēkā esošā kārtība, kādā piemērojama PVN 0 procentu likme tieši un akcīzes nodokļa atbrīvojums degvielas piegādēm par degvielu, kas iekšzemē degvielas mazumtirdzniecības vietās piegādāta Amerikas Savienoto Valstu vēstniecībai Latvijas Republikā un tās diplomātiskajiem un konsulārajiem aģentiem un administratīvi tehniskajam personālam, turpmāk to nosakot MK noteikumos Nr.908. |
| 2. | Sabiedrības līdzdalība projekta izstrādē | Sabiedrība ir informēta, Saeimā 2017.gada 9.martā pieņemot grozījumus likuma “Par akcīzes nodokli” 20.pantā un Saeimā 2017.gada 20.aprīlī pieņemot grozījumus Pievienotās vērtības nodokļa likuma 50.pantā. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Ārlietu ministrija un Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Noteikumu projekts nepaplašina esošo institūciju funkcijas, lai administrētu PVN un akcīzes nodokli. Noteikumu projekts nenosaka jaunas institūcijas veidošanu vai institūciju reorganizāciju vai likvidāciju. |
| 3. | Cita informācija | Nav |

Finanšu ministre Dana Reizniece-Ozola

Pužule, 67095521

Gunta.Puzule@fm.gov.lv